Title: กฎกระทรวง (พ.ศ. 2509) ออกตามความในพระราชบัญญัติภาษีบำรุงท้องที่ พ.ศ. 2508

กฎกระทรวง

กฎกระทรวง
(พ.ศ. ๒๕๐๙)
ออกตามความในพระราชบัญญัติภาษีบำรุงท้องที่
พ.ศ. ๒๕๐๘[๑]

อาศัยอำนาจตามความในมาตรา ๔
และมาตรา ๑๑ แห่งพระราชบัญญัติภาษีบำรุงท้องที่ พ.ศ. ๒๕๐๘ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑  การจัดเก็บเงินภาษีบำรุงท้องที่
ให้ราชการส่วนท้องถิ่นมีหน้าที่จัดเก็บกันเงินภาษีบำรุงท้องที่ที่เก็บได้ไว้จ่ายเป็นค่าส่วนลดและค่าใช้จ่ายในการจัดเก็บภาษีบำรุงท้องที่ได้ตามที่กำหนดในกฎกระทรวงนี้

ข้อ ๒  ส่วนลดนอกเขตเทศบาลที่มีกำนัน
ผู้ใหญ่บ้าน ให้กำหนด ดังนี้
(๑) เจ้าพนักงานสำรวจซึ่งเป็นกำนันหรือผู้ใหญ่บ้านให้ได้รับส่วนลดร้อยละ
๓ ของเงินภาษีบำรุงท้องที่ที่เก็บได้ในหมู่บ้านนั้น
(๒) เจ้าพนักงานสำรวจซึ่งเป็นกำนัน
ให้ได้รับส่วนลดร้อยละ ๓ ของเงินภาษีบำรุงท้องที่ที่เก็บได้ในตำบลนั้น

ข้อ ๓  ค่าใช้จ่ายในการจัดเก็บภาษีบำรุงท้องที่
ให้จ่ายได้ไม่เกินร้อยละ ๕ ของเงินภาษีบำรุงท้องที่ที่เก็บได้ เช่น จ่ายเป็นค่าแบบพิมพ์
ค่าจ้างคิดเนื้อที่ดิน ค่าคำนวณภาษี ค่าเขียนใบเสร็จ ค่าจัดทำทะเบียนที่ดิน ค่าตรวจสอบ
ค่าใช้จ่ายในการตีราคาปานกลางของที่ดินและค่าใช้จ่ายอื่น ๆ ทั้งนี้
ให้เป็นไปตามระเบียบที่กระทรวงมหาดไทยกำหนด

ให้ไว้ ณ วันที่ ๙ กันยายน พ.ศ. ๒๕๐๙
พลเอก ป. จารุเสถียร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากพระราชบัญญัติภาษีบำรุงท้องที่
พ.ศ. ๒๕๐๘ มาตรา ๑๑ บัญญัติให้กำหนดส่วนลดและค่าใช้จ่ายในการจัดเก็บภาษีบำรุงท้องที่โดยกฎกระทรวง
 จึงได้ตรากฎกระทรวงนี้ขึ้น

สุกัญญา/ผู้จัดทำ
๘ มกราคม ๒๕๕๒
สุนันทา/ตรวจ
๑๕
มกราคม ๒๕๕๒

[๑]
ราชกิจจานุเบกษา เล่ม ๘๓/ตอนที่
๘๒/ฉบับพิเศษ หน้า ๘/๒๓ กันยายน ๒๕๐๙